贈江州李十使君員外十二韻
作者：白居易
朝代：唐

paragraphs: 我本江湖上，悠悠任運身。
朝隨賣藥客，暮伴釣魚人。
跡爲燒丹隱，家緣嗜酒貧。
經過剡谿雪，尋覓武陵春。
豈有疎狂性，堪爲侍從臣。
仰頭驚鳳闕，下口觸龍鱗。
劒佩辭天上，風波向海濱。
非賢虛偶聖，無屈感求伸。
昔去曾同日，今來即後塵。
中年俱白髮，左宦各朱輪。
長短才雖異，榮枯事略均。
殷勤李員外，不合不相親。